**ᑲᑐᔾᔨᓪᓗᑎᒃ ᐅᖃᐅᓯᒃᓴᑦ ᐱᕙᓪᓕᐊᓕᓯᒪᓂᖏᓐᓄᑦ ᐃᖃᓗᓕᕆᓂᕐᒧᑦ ᐱᖁᔭᑦ ᓄᓇᕗᖕᒥ ᓄᓇᑖᕐᕕᐅᓯᒪᔪᓂ**

ᔪᓚᐃ 9, 2018

*ᓄᓇᕗᖕᒥ ᐊᖏᕈᑏᑦ* ᓴᖅᑮᓚᐅᕐᓯᒪᒻᒪᑕ ᑲᑐᔾᔨᓗᑎᒃ ᑲᒪᑦᑎᐊᕈᓯᐅᓂᐊᕐᑐᓂᒃ ᓇᓗᓇᐃᔭᕐᓯᒪᓪᓗᑎᒃ ᐊᒻᒪ ᑲᑐᔾᔨᓂᕐᒥᒍ ᐱᕚᓪᓕᕐᓯᒪᓂᕐᓴᐅᖁᓪᓗᒋᑦ ᐱᓕᕆᐊᖑᔪᑦ ᐱᔾᔪᔭᐅᓗᓂ ᒥᓂᔅᑕᖓ ᐃᒪᕐᒥᐅᑕᓕᕆᔨᒃᑯᑦ, ᓄᓇᕗᖕᒥ ᐆᒪᔪᓕᕆᔨᕐᔪᐊᒃᑯᑦ ᑲᑎᒪᔨᖏᑦ, ᓄᓇᐃᑦ ᐊᕕᒃᑐᕐᓯᒪᓂᖏᑎᒍᑦ ᐆᒪᔪᓕᕆᔨᕐᔪᐊᒃᑯᑦ ᑲᑎᒪᔨᖏᑦ, ᐊᒻᒪᓗ ᐊᖑᓇᓱᒃᑎᓄᑦ ᑎᒥᐅᔪᑦ − ᐃᓕᓴᕆᔭᐅᓯᒪᓪᓗᑎᓪᓗ ᐃᓄᐃᑦ ᐆᒪᔪᕋᓱᐊᕈᓐᓇᓂᕐᒧᑦ ᐱᔪᓐᓇᐅᑎᖏᑦ, ᐱᖃᓯᐅᑎᓪᓗᒍ ᐃᖃᓗᒐᓱᒍᓐᓇᓂᕐᒧᑦ ᐱᔪᓐᓇᐅᑏᑦ.

ᖁᕕᐊᓱᒍᑎᒋᓗᒍ 25-ᓂᒃ ᓇᓪᓕᐅᓂᕐᓯᐅᕐᓂᖓ ᓄᓇᕗᖕᒥ ᐊᖏᕈᑦ ᐊᒻᒪᓗ ᐃᓕᓴᕆᓗᒋᑦ ᐱᒻᒪᕆᐅᔪᑦ ᓯᕗᒧᒃᐸᓪᓕᐊᒍᑕᐅᓯᒪᔪᑦ ᑲᑦᓯᑯᓗᖕᓂ ᑕᖅᑭᓂ ᐊᓂᒍᖅᑐᓂ ᓴᖅᑮᓂᐊᕐᓗᓂ ᐊᑐᐊᒐᓂᒃ ᐃᑲᔪᕐᓯᒍᑕᐅᓂᐊᕐᑐᓂᒃ ᓯᕗᓂᒃᑎᓐᓄᑦ ᐱᖁᔭᓂᒃ ᐃᖃᓗᓕᕆᓂᕐᒧᑦ ᓄᓇᕗᖕᒥ ᓄᓇᑖᕐᕕᐅᓯᒪᔪᓂ ᐊᖅᑯᑎᒋᓗᒋᑦ ᐃᖃᓗᓕᕆᓂᕐᒧᑦ ᒪᓕᒐᖅ, ᐃᒪᕐᒥᐅᑕᓕᕆᔨᒃᑯᑦ ᑲᓇᑕᒥ, ᓄᓇᕗᑦ ᑐᙵᕕᒃ ᑎᒥᖓ, ᒐᕙᒪᒃᑯᖏᑦ ᓄᓇᕘᑉ, ᐊᒻᒪᓗ ᓄᓇᕗᖕᒥ ᐆᒪᔪᓕᕆᔨᕐᔪᐊᒃᑯᑦ ᑲᑎᒪᔨᖏᑦ ᓇᓗᓇᐃᖅᐳᑦ ᐃᒪᓐᓇᐃᓐᓂᐊᕋᒥᒃ:

* ᐱᓕᕆᖃᑎᒌᓐᓂᐊᕐᐳᑦ ᓴᖅᑮᓂᐊᕐᓗᑎᒃ ᐊᑐᐅᒐᓂᒃ ᑖᒃᑯᐊᓗ ᑐᙵᕕᐅᓕᕐᓂᐊᕐᓗᑎᒃ ᐱᖁᔭᓄᑦ ᐊᐅᓚᑦᑎᒍᑕᐅᓂᐊᕐᓗᑎᒃ ᐃᖃᓗᓕᕆᔾᔪᑎᓄᑦ ᓄᓇᕗᖕᒥ ᓄᓇᑖᕐᕕᐅᓯᒪᔪᒥ;
* ᓴᖅᑮᖃᑎᒌᓐᓂᐊᕐᐳᑦ ᐊᑐᐊᒐᓂᒃ ᑲᒪᑦᑎᐊᕈᑕᐅᓂᐊᕐᑐᓂᒃ ᓄᓇᕗᖕᒥ ᓄᓇᑖᕐᕕᐅᓯᒪᔪᒥ ᐃᖃᓗᓕᕆᓂᕐᒧᑦ ᑖᒃᑯᐊᓗ ᒪᓕᓐᓂᖃᑦᑎᐊᕐᔫᒥᓂᕐᓴᐅᓗᑎᒃ ᐊᑑᑎᖃᖅᑐᓂᒃ ᐆᒪᔪᓂᒃ ᑲᒪᒋᔭᖃᑦᑎᐊᓂᕐᒧᑦ ᑎᑎᕋᖅᑕᐅᓯᒪᔪᓂᒃ *ᓄᓇᕗᖕᒥ ᐊᖏᕈᑎᓂᒃ,*
* ᓴᖅᑮᖃᑎᒌᓐᓂᐊᕐᐳᑦ ᐊᑐᐊᒐᓂᒃ ᐃᓕᑕᕐᓯᓯᒪᔪᓂᒃ ᐊᒻᒪᓗ ᐱᑦᑎᐊᓐᓂᖃᖅᑐᓂᒃ ᐱᔪᓐᓇᐅᑎᖏᓐᓂᒃ ᐃᓄᐃᑦ, ᐊᒻᒪᓗ ᑲᒪᒋᔭᖏᓐᓂᒃ ᐊᖑᓇᓱᒃᑐᓕᕆᔨᒃᑯᑦ ᑎᒥᖏᑕ ᐊᒻᒪᓗ ᓄᓇᐃᑦ ᐊᕕᒃᑐᕐᓯᒪᓂᖏᑦᑎᒍᑦ ᐆᒪᔪᓕᕆᔨᕐᔪᐊᒃᑯᑦ ᑎᒥᖏᑕ, ᑕᐃᒪᓐᓇ ᐋᖅᑭᒃᑕᐅᓯᒪᒻᒪᑕ *ᓄᓇᕗᖕᒥ ᐊᖏᕈᑎᓂ;*
* ᐃᓕᓴᕐᓯᓯᒪᐃᓐᓇᕐᓗᑎᒃ ᐊᒻᒪᓗ ᐱᑦᑎᐊᓐᓂᖃᐃᓐᓇᕐᓗᑎᒃ ᓄᓇᕗᖕᒥ ᐆᒪᔪᓕᕆᔨᕐᔪᐊᒃᑯᑦ ᑲᑎᒪᖏᑦ ᑲᒪᔨᓪᓗᐊᑕᐅᓂᖏᓐᓂᒃ ᐆᒪᔪᑦ ᑲᒪᒋᔭᐅᑦᑎᐊᕆᐊᖃᓐᓂᖏᓐᓂ ᓄᓇᕗᖕᒥ ᓄᓇᑖᕐᕕᐅᓯᒪᔪᓂ ᐊᒻᒪᓗ ᐊᐅᓚᑦᓯᔨᓪᓗᐊᑕᐅᓪᓗᑎᒃ ᐱᔭᐅᔪᓐᓇᕐᓂᖏᓐᓂᒃ ᐆᒪᔪᑦ, ᓯᕗᓪᓕᐅᓪᓗᑎᒃ ᑲᒪᒋᔭᖃᖅᑎᑕᐅᖕᒪᑕ ᑕᐃᒪᓐᓇ ᓇᓗᓇᐃᔭᕐᑕᐅᓯᒪᒻᒪᑦ ᓄᓇᕗᑦ ᐊᖏᕈᑎᖏᓐᓂ;
* ᐃᓕᓴᕐᓯᓯᒪᐃᓐᓇᕐᓗᑎᒃ ᐊᒻᒪᓗ ᐱᑦᑎᐊᓐᓂᖃᐃᓐᓇᕐᓗᑎᒃ ᐱᓕᕆᐊᖏᓐᓂᒃ ᒥᓂᔅᑕᖓᑦᑕ ᐃᒪᕐᒥᐅᑕᓕᕆᔨᒃᑯᑦ ᑲᒪᒋᔭᐅᑦᑎᐊᕈᑎᖏᓐᓂᒃ ᐃᖃᓗᓕᕆᓂᐅᑉ;
* ᓴᖅᑮᖃᑎᒌᓐᓂᐊᕐᐳᑦ ᐊᑐᐊᒐᓂᒃ ᐊᒃᓱᕉᑎᖃᕐᑐᓂᒃ ᐱᒻᒪᕆᐅᓂᖓᓂᒃ ᐱᐅᕐᓱᐊᕆᐊᖃᓐᓂᐅᑉ ᐊᒻᒪᓗ ᓴᐳᑎᔭᐅᓯᒪᔭᕆᐊᖃᓐᓂᖏᓐᓂᒃ ᐃᒪᕐᒥᐅᑕᑦ ᐆᒪᔪᐃᑦ ᐊᒻᒪᓗ ᓂᕆᕕᖏ, ᐱᕈᖅᕕᖏᑦ, ᐊᒻᒪ ᐃᒃᐱᒋᔭᖃᑦᑎᐊᕐᓗᑎᒃ ᒪᓕᒃᑕᐅᒋᐊᓕᖕᓂᒃ ᐱᐅᕐᓱᐊᓂᕐᒧᑦ ᑕᐃᒪᓐᓇ ᐋᖅᑭᒃᑕᐅᓯᒪᒻᒪᑕ ᓄᓇᕗᑦ ᐊᖏᕈᑎᖏᓐᓂ;
* ᓴᖅᑮᖃᑎᒌᓐᓂᐊᕐᐳᑦ ᐊᑐᐊᒐᓂᒃ ᐃᒃᐱᒋᔭᖃᑦᑎᐊᕐᑐᓂᒃ ᐊᒻᒪᓗ ᐃᓱᒪᒋᖃᓯᐅᔾᔭᐅᕙᓪᓗᑎᒃ ᒪᓕᒐᖏᑦ ᐊᒻᒪᓗ ᑐᑭᖏᑦ ᐃᓄᐃᑦ ᖃᐅᔨᒪᔭᑐᖃᖏᑦ;
* ᓴᖅᑮᖃᑎᒌᓐᓂᐊᕐᐳᑦ ᐊᑐᐊᒐᓂᒃ ᖁᓚᓐᓇᐃᓯᒪᓗᒋᑦ ᐃᖃᓗᓕᕆᓂᖅ ᑲᒪᒋᔭᐅᑦᑎᐊᕈᑕᐅᓗᓂ ᐃᑲᔪᕐᓯᓂᖃᓪᓗᓂ ᒪᑭᒪᔾᔪᑎᖃᑦᑎᐊᕆᐊᖃᓐᓂᖏᓐᓂᒃ ᐃᓄᐃᑦ ᐊᒻᒪᓗ ᓄᓇᕘᑉ ᒪᑭᒪᔾᔪᑎᖏᓐᓄᑦ;
* ᖃᐅᔨᒋᐊᕐᕕᐅᕙᓪᓗᑎᒃ ᐊᒻᒪᓗ ᐱᓕᕆᖃᑕᐅᕙᓪᓗᑎᒃ ᒪᑭᕕᒃ ᑯᕆᐳᕇᓴᒃᑯᑦ ᐊᒻᒪᓗ ᓄᓇᕕᖕᒥ ᐃᒪᕐᒥᐅᑕᓕᕆᓂᕐᒧᑦ ᐆᒪᔪᓕᕆᓂᕐᒧᑦ ᑲᑎᒪᔨᖏᑦ ᓴᖅᑮᑎᑦᑎᖃᑕᐅᕙᓪᓗᑎᒃ ᐊᑐᐊᒐᓂᒃ ᐊᑑᑎᖃᓐᓂᐊᕐᑐᓂᒃ ᓄᓇᕗᖕᒥ ᓄᓇᑖᕐᕕᐅᓯᒪᔪᓂ ᑕᐃᒪᓐᓇᓪᓗᐊᕇᕐᑐᒥᒃ ᐊᑑᑎᖃᖅᑎᑦᑎᓂᒃᑯᑦ ᐊᒻᒪ ᐃᓐᓄᐃᓯᒪᓂᕐᒥᒍ;
* ᖃᐅᔨᒋᐊᕐᕕᐅᕙᓪᓗᑎᒃ ᐊᒻᒪᓗ ᐱᓕᕆᖃᑎᖃᑦᑎᐊᕐᓗᑎᒃ ᐃᓄᖕᓂ, ᐊᓯᖏᓐᓂᓪᓗ ᓄᓇᕗᖕᒥᐅᓂᒃ, ᐊᒻᒪᓗ ᐊᓯᖏᓐᓂᒃ ᓄᓇᖃᖅᑳᖅᓯᒪᔪᓂᒃ ᐆᒪᔪᕋᓱᐊᕐᐸᒃᑐᓂᒃ ᓄᓇᖏᓐᓂ ᓄᓇᕘᒥ ᓄᓇᑖᕐᕕᐅᓯᒪᔪᒥ ᐱᓪᓗᒋᑦ ᐊᑐᐊᒐᓕᐅᕈᑕᐅᔪᒪᔪᑦ ᑖᒃᑯᐊ ᑐᙵᕕᐅᓂᐊᕐᒪᑕ ᐱᖁᔭᓄᑦ ᐊᐅᓚᑦᑎᔾᔪᑕᐅᓗᑎᒃ ᐃᖃᓗᓕᕆᓂᕐᒧᑦ ᓄᓇᕗᖕᒥ ᓄᓇᑖᕐᕕᐅᓯᒪᔪᓂ;
* ᖃᐅᔨᒪᓪᓗᑎᒍᑦ ᑎᒃᑯᐊᖅᑕᐅᓯᒪᔪᑦ ᑯᐃᑦ ᑭᒡᒐᑐᖅᑎᖓᓄᑦ ᐱᖁᔭᓕᐅᕐᑎᐅᖕᒪᑦ, ᓴᖅᑮᖃᑕᐅᕙᓪᓗᓂ ᑎᑎᕋᖅᑕᐅᑎᓪᓗᒋᑦ ᐋᖅᑭᒋᐊᕈᓐᓇᑐᓂᑦᓱᓕ ᓄᑖᓂᒃ ᐱᖁᔭᓂ ᐱᖃᑕᐅᔪᓐᓇᕐᓂᖓ ᐊᑑᑎᖃᖅᑎᒋᐊᕐᓗᒍ; ᐊᒻᒪᓗ
* ᐃᖅᑲᓇᐃᔮᖃᕆᐊᓐᓂᐊᕐᓗᑎᒃ ᒐᕙᒪᒃᑯᑦ ᑎᑎᕋᕐᕕᒋᓯᒪᓲᖏᓐᓃᓕᓛᕐᓗᑎᒃ ᐱᖁᔭᑦ ᐅᕙᓂ ᑲᓇᑕᒥ ᒪᓕᒐᓐᓂᒃ ᑎᑎᕋᕐᕕᒋᓯᒪᔭᐅᓲᒥ, ᐃᓚᖓ 1, 2019-ᖑᓕᕐᐸᑦ.